**Nacrt Prijedloga Odluke, za savjetovanje s javnošću**

Na temelju članka 20. stavak 5. Zakona o predškolskom odgoju i obrazovanju »Narodne novine« broj 10/97 i 107/ 07, 94/13 i, 98/19 i 57/22) i članka 37. Statuta Grada Novske ("Službeni vjesnik“ broj: 8/21 i 13/23 ), Gradsko vijeće Grada Novske na \_\_\_\_. sjednici održanoj dana \_\_\_\_\_\_\_\_ 2023. godine donijelo je

**ODLUKU  
o načinu ostvarivanja prednosti pri upisu djece   
u Dječji vrtić „Radost“ Novska**

Članak 1.

Ovom Odlukom uređuje se način ostvarivanja prednosti pri upisu djece u Dječji vrtić „Radost“ Novska (u daljnjem tekstu: Vrtić), čiji je osnivač Grad Novska.

Članak 2.

Po ovoj Odluci postupa se u slučaju kada je broj zainteresirane djece za upis u Vrtić veći od broja djece koji se može upisati u vrtić, s obzirom na prostorne i druge kapacitete vrtića koji zadovoljavaju državni pedagoški standard propisan za predškolske ustanove.

Članak 3.

(1) Prednost pri upisu u Vrtić ostvaruje dijete koje zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji, ima prebivalište na području djelovanja Vrtića, te dijete kojem je dodijeljen skrbnik ili je smješteno u udomiteljsku obitelj, ako skrbnik ili udomitelj ima prebivalište na području djelovanja Vrtića.

(2) U skladu sa zakonom kojim se uređuje socijalna skrb, samohrani roditelj je onaj roditelj koji živi sam s djetetom, sam skrbi o njemu i sam ga uzdražava, a jednoroditeljska obitelj je ona obitelj u kojoj živi dijete, odnosno djeca i jedan roditelj.

(3) Ukoliko nakon utvrđivanja prednosti iz stavka 1. ovog članka preostane slobodnih mjesta za upis, u Vrtić se može upisati dijete koje zajedno s oba roditelja, samohranim roditeljem ili roditeljem iz jednoroditeljske obitelji, ima boravište na području djelovanja Vrtića.

(4) Ukoliko nakon utvrđivanja prednosti iz stavka 1. i 3. ovog članka preostane slobodnih mjesta za upis, u Vrtić se može upisati i dijete koje zajedno s roditeljima ima prebivalište izvan područja djelovanja Vrtića.

(5) Ukoliko ima više prijavljene djece za upis u Vrtić iz stavka 1. ovog članka od broja slobodnih mjesta u Vrtiću, tada će se provesti bodovanje isključivo za tu djecu, u skladu s kriterijima i bodovima iz članka 4. ove Odluke, a prijave za upis djece iz stavka 3. i 4. neće se razmatrati.

(6) Ukoliko ima više prijavljene djece za upis u Vrtić iz stavka 3. ovog članka od broja slobodnih mjesta u Vrtiću, tada će se provesti bodovanje isključivo za tu djecu, u skladu s kriterijima i pripadajućim bodovima iz članka 4. ove Odluke, a prijave za upis djece iz stavka 4. neće se razmatrati.

(7) Ukoliko ima više prijavljene djece za upis u Vrtić iz stavka 4. ovog članka od slobodnih mjesta u vrtiću, tada će se provesti bodovanje isključivo za tu djecu, u skladu s kriterijima i pripadajućim bodovima iz članka 4. ove Odluke.

Članak 4.

(1) U Vrtić se mogu upisati djeca od navršenih godinu dana života do polaska u osnovnu školu.

(2) Prednost pri upisu u Vrtić za iduću pedagošku godinu ostvaruju djeca koja do 1. travnja tekuće godine navrše četiri godine života, uvažavajući redosljed ostvarenih prednosnih uvjeta iz članka 3. ove Odluke.

(3) Nakon upisa u vrtić djece iz stavka 2. ovog članka, uvažavajući redosljed ostvarenih prednosnih uvjeta iz članka 3. ove Odluke, djeca se upisuju u Dječji vrtić na način da prednost pri upisu imaju djeca koja ostvare veći broj bodova sukladno sljedećim kriterijima:

|  |  |  |
| --- | --- | --- |
| **R.br.** | **KRITERIJ** | **BODOVI** |
| 1. | Dijete roditelja invalida Domovinskog rata | 30 |
| 2. | Dijete oba zaposlena roditelja, dijete zaposlenog samohranog roditelja, dijete zaposlenog roditelja iz jednoroditeljske obitelji i dijete zaposlenog udomitelja ili skrbnika | 25 |
| 3. | Dijete iz obitelji s troje ili više djece:   * za svako malodobno dijete * za svako punoljetno dijete na redovnom školovanju | 6  3 |
| 4. | Djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja s prebivalištem na području djelovanja Vrtića | 10 |
| 5. | Djeca koja su ostvarila pravo na socijalnu uslugu smještaja u udomiteljskim obiteljima | 6 |
| 6. | Djeca samohranih roditelja | 5 |
| 7. | Djeca jednoroditeljskih obitelji | 4 |
| 8. | Djeca osoba s invaliditetom upisanih u Hrvatski registar osoba s invaliditetom | 3 |
| 9. | Dijete jednog zaposlenog roditelja | 2 |
| 10. | Djeca roditelja koji primaju doplatak za djecu ili roditelja korisnika zajamčene minimalne naknade | 1 |

Red prvenstva iz stavka 3. ovog članka razrađuje se metodom bodovanja, a prvenstvo pri upisu u okviru utvrđenog broja slobodnih mjesta ostvaruje dijete s većim zbrojem bodova na listi prvenstva.

Ukoliko dvoje ili više djece ostvare isti broj bodova, djeca se rangiraju prema kronološkoj dobi, od najstarijeg prema najmlađem.

Članak 5.

Vrtić zadržava pravo rasporeda djece po objektima i programima sukladno raspoloživom kapacitetu pojedinog objekta.

Članak 6.

Postupak upisa djece u Vrtić, te organizacija prijema novoupisane djece utvrđuje Vrtić svojim općim aktom kojeg donosi Upravno vijeće Vrtića, uz suglasnost gradonačelnika.

Članak 7.

Djeca s teškoćama u razvoju upisuju se u redovite programe Vrtića sukladno zakonu kojim se uređuje predškolski odgoj i obrazovanju.

Prosudbu o uključivanju djece s teškoćama u razvoju u odgojno obrazovne skupine, djece sa zdravstvenim teškoćama i oštećenjima, odnosno sve djece koja pri upisu imaju priložene preporuke stručnjaka, donosi stručno povjerenstvo Vrtića.

Članak 8.

Vrtić će osigurati ostvarivanje programa predškole za svu djecu koja nisu uključena u redoviti ili posebni program predškolskog odgoja, uz uvjete propisane zakonom kojim se uređuje predškolski odgoj i obrazovanje.

Članak 9.

Dječji vrtić „Radost“ Novska dužan je uskladiti Pravilnik o upisu djece i mjerilima upisa u Dječji vrtić „Radost“ Novska u skladu s ovom Odlukom u roku 8 dana od dana stupanja na snagu ove Odluke.

Danom stupanja na snagu ove Odluke prestaje važiti Odluka o načinu ostvarivanja prednosti pri upisu djece u Dječji vrtić „Radost“ Novska (Službeni vjesnik broj 6/11 i 42/18).

Članak 10.

Ova Odluka stupa na snagu prvog dana od dana objave u Službenom vjesniku Grada Novske.

Predsjednik

Ivica Vulić

**Obrazloženje**

**Odluke o načinu ostvarivanja prednosti pri upisu djece   
u Dječji vrtić „Radost“ Novska**

1. **PRAVNI TEMELJ**

Pravni temelj za donošenje Odluke o načinu ostvarivanja prednosti pri upisu djece u Dječji vrtić „Radost“ Novska je članak 20. Zakona o predškolskom odgoju i obrazovanju (Narodne novine 10/97, 107/07, 94/13, 98/19 i 57/22). Navedenim člankom propisano je ostvarivanje prednosti pri upisu djece u dječji vrtić kojem je osnivač jedinica lokalne ili područne (regionalne) samouprave, dok način ostvarivanja prednosti utvrđuje osnivač dječjeg vrtića svojim aktom.

Člankom 37. Statuta Grada Novske (Službeni vjesnik broj 8/21 i 13/23) propisano je da Gradsko vijeće Grada Novske donosi odluke i druge opće akte kojima uređuje pitanja iz samoupravnog djelokruga Grada Novske, ako isti nisu zakonom stavljeni u nadležnost izvršnog tijela.

1. **OBRAZLOŽENJE**

Trenutno je na snazi Odluka o načinu ostvarivanja prednosti pri upisu djece Dječji vrtić „Radost“ Novska (Službeni vjesnik broj 6/11 i 42/18).

Zakon o izmjenama i dopunama Zakona o predškolskom odgoju i obrazovanju (objavljen u Narodnim novinama broj 57/22) donosi određene novine u sustav ranog i predškolskog odgoja i obrazovanja. U smislu ovog akta, najznačajnija novina odnosi se na članak 20. kojim se ostvarivanje prednosti pri upisu djece u dječji vrtić kojem je osnivač jedinica lokalne ili područne (regionalne) samouprave regulira na značajno drugačiji način od propisanog u Odluci koja je trenutačno na snazi. U istom članku u stavku 5. propisana je obveza jedinice lokalne ili područne (regionalne) samouprave osnivača dječjih vrtića da svojim aktom uredi način ostvarivanja prednosti pri upisu djece u dječje vrtiće kojima je osnivač. Prednost pri upisu imaju djeca koja do 1. travnja tekuće godine navrše četiri godine života. Ukoliko dječji vrtić kojemu je osnivač jedinica lokalne ili područne (regionalne) samouprave ne može upisati svu prijavljenu djecu, djeca se upisuju prema prednostima koje su utvrđene u stavku 4. navedenog članka Zakona o predškolskom odgoju i obrazovanju.

U Nacrtu prijedloga Odluke, uvjet prebivališta djeteta na području djelovanja Vrtića uzima se kao prvi i najvažniji uvjet za primaje djeteta u Vrtić. Ukoliko nakon upisa sve prijavljene djece koja imaju prebivalište na području djelovaja Vrtića ostane slobodnih mjesta u vrtiću, prednost za upis djece imaju djeca koja imaju boravište na području djelovanja Vrtića, a tek nakon njih i djeca s prebivalištem i boravištem izvan područja djelovanja Vrtića mogu ostvariti pravo na upis.

Prednosni uvjeti propisani u Nacrtu Prijedloga Odluke primjenjuju se samo u slučajevima kada broj prijavljene djece premašuje broj slobdonih mjesta u Vrtiću.

U skladu s navedenim, bilo je potrebno uskladiti navedenu odluku s najnovijim izmjenama Zakona o predškolskom odgoju i obrazovanju.

Temeljem Zakona o pravu na pristup informacijama (Narodne novine 25/13, 85/15 i 69/22), o Nacrtu prijedloga Odluke o načinu ostvarivanja prednosti pri upisu djece u Dječji vrtić „Radost“ Novska provodi se internetsko savjetovanje.